b'\n_START_ARTICLE_\nUiunsaari\n_START_PARAGRAPH_\nUiunsaari (ven. \xd0\x92\xd1\x8b\xd0\xb3\xd0\xbe\xcc\x81\xd1\x81\xd1\x82\xd1\x80\xd0\xbe\xd0\xb2, Vygostrov) on Belomorskin kaupunkiin kuuluva kyl\xc3\xa4 Karjalan tasavallassa Ven\xc3\xa4j\xc3\xa4ll\xc3\xa4. Se sijaitsee samalla osittain soistuneella Uikujoen saarella, jonka toisessa p\xc3\xa4\xc3\xa4ss\xc3\xa4 on Belomorskin keskusta. Kaupungin keskustaan on matkaa seitsem\xc3\xa4n kilometri\xc3\xa4. Vienanmeren\xe2\x80\x93It\xc3\xa4meren kanava kulkee kyl\xc3\xa4n kautta. Uijunsaaren pohjoispuolella on laaja hautausmaa-alue, johon on haudattu kanavan rakennust\xc3\xb6iss\xc3\xa4 kuolleita._NEWLINE_Ennen 1920-lukua Uiunsaari kuului Sorokan kuntaan. Sittemmin se tuli kuulumaan kyl\xc3\xa4neuvostona Sorokan piiriin. Uiunsaaren kyl\xc3\xa4neuvostoon kuului kolme kyl\xc3\xa4\xc3\xa4: Uiunsaari (keskuskyl\xc3\xa4), Matigora ja Sosnavitsa. Vuonna 1926 kyl\xc3\xa4neuvoston alueella oli 668 asukasta, joista 525 asui keskuskyl\xc3\xa4ss\xc3\xa4. V\xc3\xa4est\xc3\xb6st\xc3\xa4 oli ven\xc3\xa4l\xc3\xa4isi\xc3\xa4 620 ja karjalaisia 48, joista Uiunsaaressa asui 36. Sittemmin kyl\xc3\xa4neuvosto on lakkautettu ja Uiunsaaren ja Matigoran kyl\xc3\xa4t on liitetty Belomorskin kaupunkiin. Sosnavitsasta on puolestaan muodostettu maaseututaajama, joka on oma paikallishallinnollinen yksikk\xc3\xb6ns\xc3\xa4.'